ai4bharat/Pralekha huggingface dataset:
பிரதமர் அலுவலகம்
2014, 2015 மற்றும் 2016-ஆம் ஆண்டுகளுக்கான கலாச்சார நல்லிணக்க தாகூர் விருதுகள், குடியரசுத் தலைவர் வழங்கினார்
விவேகானந்தர், தாகூர் போன்ற பெருமக்களால் அடிமைப்பட்டிருந்த காலத்திலும், இந்திய கலாச்சாரம் பாதிக்கப்படவில்லை என்கிறார் பிரதமர் மோடி
மணிப்பூரி நடனக் கலைஞர், பங்களாதேஷ் சிற்பக் கலைஞர் உள்ளிட்டோருக்கு விருது
குடியரசுத் தலைவர் திரு ராம்நாத் கோவிந்த், 2014, 2015 மற்றும் 2016 ஆம் ஆண்டுகளுக்கான கலாச்சார நல்லிணக்க தாகூர் விருதுகளை சயாநவுட் என்ற பங்களாதேஷ் கலாச்சார அமைப்பைச் சேர்ந்த திரு ராஜ்குமார் சிங்காஜித் சிங் மற்றும் சிற்பக்கலைஞர்
திரு. ராம் வஞ்சி சுதார் ஆகியோருக்கு புதுதில்லியில் இன்று நடைபெற்ற விழாவில் வழங்கினார். பிரதமர் தலைமையிலான நடுவர் குழு இந்த விருதாளர்களைத் தேர்ந்தெடுத்தது. இந்தக் குழுவில் இந்திய தலைமை நீதிபதி திரு.ரஞ்சன் கோகோய், முன்னாள் தலைமை தேர்தல் ஆணையர் திரு. என்.கோபால் சுவாமி, கலாச்சார உறவுகளுக்கான இந்திய குழுமத்தின் தலைவர் திரு. வினய் சகஸ்ரபுத்தே ஆகியோர் இடம் பெற்றிருந்தனர்.
நிகழ்ச்சியில் பேசிய பிரதமர் திரு. நரேந்திர மோடி எந்த தேசத்திற்குமே கலாச்சாரம் அதற்கான அடையாளத்தை அளிக்கிறது என்று கூறினார். “காலனி ஆதிக்கம் மற்றும் வெளிநாட்டு படையெடுப்பின் போதும் கூட இந்தியாவின் வளமான கலாச்சாரம் பாதுகாக்கப்பட்டது”. குருதேவ் தாகூர் மற்றும் சுவாமி விவேகானந்தர் போன்ற மகத்தானவர்களின் பங்களிப்பால் மட்டுமே இது சாத்தியமானது.
இந்தியாவின் பன்முக கலாச்சாரம் குருதேவின் பங்களிப்பில் பிரதிபலிக்கிறது. ரபீந்திரரின் கவிதைகளில் நாட்டின் பன்முக கலாச்சாரமும் அடங்கி உள்ளன. இது மொழிகளுக்கு அப்பாற்பட்டது. தாகூரின் போதனைகள் காலம் கடந்ததாகும். இலக்கியத்திற்கு அவர் அளித்த பங்களிப்பு மூலம் உலகம் பெருமளவில் கற்றுக் கொள்ள முடியும். “பாரம்பரிய கலைகள் மற்றும் நடனங்கள் இந்திய கலாச்சாரத்தின் அடையாளங்கள் என்று பிரதமர் கூறினார்.
மணிப்பூர் நடனக் கலையில் சிறந்து விளங்கும் திரு. ராஜ்குமார் சின்ஹாஜித் சிங்-கிற்கு 2014-ம் ஆண்டுக்கான விருது வழங்கப்பட்டது. 2015-ம் ஆண்டுக்கான விருது குருதேவ் ரவீந்திர நாத் தாகூரின் வேலைபாடுகளையும் வங்காளதேசத்தின் கலைகளையும் பிரபலப்படுத்தியதற்காக வங்காளதேசத்தின் சயாநவுட் என்ற கலாச்சார அமைப்புக்கு வழங்கப்பட்டது. 2016-ம் ஆண்டுக்கான விருது பிரபல சிற்பக்கலைஞர் திரு. ராம் வஞ்சி சுதாகருக்கு வழங்கப்பட்டது.
கலாச்சார நல்லிணக்கத்திற்காக தாகூர் விருது வழங்குவதை ரவீந்திர நாத் தாகூரின் 150-வது பிறந்தநாள் அனுசரிக்கப்பட்ட 2012 ஆம் ஆண்டு முதல் மத்திய அரசு தொடர்ந்து வழங்கி வருகிறது. ஆண்டுதோறும் வழங்கப்படும் இந்த விருதில் ஒரு கோடி ரூபாய் ரொக்கமாக வழங்கப்படுகிறது. மேலும் இதனுடன் சான்றிதழ், விருது மற்றும் தனித்துவம் வாய்ந்த கலாச்சார கைவினை பொருள் அல்லது கைத்தறி பொருளும் பரிசாக வழங்கப்படுகிறது.
நிதி அமைச்சகம்
பட்டியலிடப்பட்ட பொதுத் துறை நிறுவனங்கள் அனைத்திலும் பொது மக்களின் பங்கு வைத்திருப்பதற்கான 25% நடைமுறைகளை அமல் செய்வதற்குத் தேவையான அனைத்து நடவடிக்கைகளும் எடுக்கப்படும்
பொதுத் துறை நிறுவனங்களில் பொது மக்களின் பங்கு அதிகம் இருப்பதற்காகவும், பட்டியலிடப்பட்ட பொதுத் துறை நிறுவனங்களின் வர்த்தக மற்றும் சந்தை சார்ந்த பார்வை பரவலானதாக இருக்கும் வகையிலும், அந்த நிறுவனங்களில் மக்களுக்கு 25% பங்குகள் இருக்க வேண்டும் என்ற நடைமுறையை அமல் செய்வதற்குத் தேவையான அனைத்து நடவடிக்கைகளையும் அரசு எடுக்கும். வளரும் சந்தை குறியீட்டில் அங்கம் வகிக்கும் அனைத்து பொதுத் துறை நிறுவனங்களிலும், அனுமதிக்கக் கூடிய அதிகபட்ச அளவுக்கு வெளிநாட்டு நிறுவனங்கள் பங்குகள் வைத்துக் கொள்ள அனுமதி அளிக்கப்படும்.
பார்வைத் திறனற்ற மாற்றுத் திறனாளிகள் எளிதில் அடையாளம் கண்டுகொள்ளும் வகையில் புதிய ஒரு ரூபாய், இரண்டு ரூபாய், ஐந்து ரூபாய், பத்து ரூபாய், இருபது ரூபாய் நாணயங்கள் விரைவில் பொது மக்களின் புழக்கத்துக்கு விடப்படும் என்றும் மத்திய நிதியமைச்சர் திருமதி நிர்மலா சீதாராமன் தெரிவித்தார்.
ஜிடிபிக்கு எதிரான இந்தியாவின் வெளிநாட்டுக் கடன் உலக அளவில் மிகவும் குறைவாக 5% என்ற அளவில் இருக்கிறது.
சிறப்பு சேவைகள் மற்றும் கட்டுரைகள்
மத்திய அரசுப் பணியாளர் தேர்வாணையம் சுருக்கெழுத்தாளர் ‘சி’ மற்றும் ‘டி’ நிலைத் தேர்வு, 2022
மத்திய அரசுப் பணியாளர் தேர்வாணையம், சுருக்கெழுத்தாளர் ‘சி’ மற்றும் ‘டி’ நிலைத் தேர்வுக்கான அறிவிக்கையை 20.8.2022 அன்று வெளியிட்டது. மத்திய அரசின் பல்வேறு அமைச்சகங்கள்/ துறைகள்/ நிறுவனங்களில் சுருக்கெழுத்தாளர் ‘சி’ மற்றும் ‘டி’ நிலைகளுக்கு பணியாளர்களை அமர்த்துவதற்கான தேர்வை ஆணையம், கணினி வாயிலாக வெளிப்படையான முறையில் நடத்தும். சுருக்கெழுத்தில் திறமை வாய்ந்தவர்கள் மட்டுமே விண்ணப்பிக்கத் தகுதி பெறுவார்கள்.
பணி சம்பந்தமான விவரங்கள், வயதுவரம்பு, அடிப்படைக் கல்வி தகுதி, கட்டணம், தேர்வு விவரங்கள், எவ்வாறு விண்ணப்பிப்பது போன்ற தகவல்கள் அறிவிக்கையில் இடம்பெற்றுள்ளன.
ssc.nic.in என்ற ஆணையத்தின் இணையதளம் வாயிலாக மட்டுமே விண்ணப்பங்கள் சமர்ப்பிக்கப்பட வேண்டும். 05.09.2022  வரை இணைய வழியாக விண்ணப்பங்களை சமர்ப்பிக்கலாம். இணைய வழியாக தேர்வு கட்டணத்தை செலுத்துவதற்கான கடைசி தேதி 06.09.2022 . இணைய வழி விண்ணப்பப் படிவத்தில் ஸ்கேன் செய்யப்பட்ட புகைப்படம் மற்றும் கையெழுத்தை விண்ணப்பதாரர் பதிவேற்றம் செய்ய வேண்டும். புகைப்படத்தில் விண்ணப்பதாரர் தொப்பி மற்றும் கண்ணாடி அணிந்திருக்கக் கூடாது.
தென் மண்டலத்தில், தமிழகத்தில் 5 மையங்களிலும், புதுச்சேரியில் ஒரு மையத்திலும், ஆந்திர பிரதேசத்தில் 6 மையங்களிலும், தெலுங்கானாவில் 2 மையங்களிலுமாக மொத்தம் 14 மையங்கள்/ நகரங்களில் 2022, நவம்பர் மாதத்தில் கணினி அடிப்படையில் தேர்வு நடைபெறும்.
மத்திய அரசுப் பணியாளர் தேர்வாணையத்தின் தென்மண்டல இயக்குநர் திரு. கே. நாகராஜா வெளியிட்டுள்ள செய்திக் குறிப்பில் இந்தத் தகவல் தெரிவிக்கப்பட்டுள்ளது.
விவசாயத்துறை அமைச்சகம்
ஒரே தேசம் –ஒரே ரேஷன் அட்டைத் திட்டத்தின் மூலம் ஏழை மக்கள் பெருமளவில் பலனடைந்துள்ளனர்: மத்திய அமைச்சர் திரு நரேந்திர சிங் தோமர்
ஒரே தேசம்- ஒரே ரேஷன் அட்டைத் திட்டத்தின் மூலம் நாடு முழுவதும் உள்ள பெரும்பாலான ஏழை மக்கள் பலனடைந்துள்ளதாக மத்திய வேளாண் அமைச்சர் திரு நரேந்திர சிங் தோமர் தெரிவித்துள்ளார். பிரதமரின் பிரதான் மந்திரி கரிப் கல்யாண அன்ன யோஜனா எனப்படும் ஏழைகள் நலவாழ்வுத் திட்டம் மூலம் மத்திய அரசு ஏழைகளுக்கு ரூ.3.90 லட்சம் கோடி மதிப்பிலான உணவு தானியங்களை இலவசமாக வழங்கியிருப்பதாக கூறினார்.
வேளாண்மை, நுகர்வோர் நலன், உணவு மற்றும் பொது விநியோகத்துறையின் சாதனைகள் குறித்து கருத்து தெரிவித்த அவர், கொரோனா பெருந்தொற்று காரணமாக மக்கள் பாதிக்கபட்டிருந்த நிலையில், திரு நரேந்திர மோடி தலைமையான அரசு ரேஷன் கடைகள் மூலம் வறுமைக்கோட்டிற்கு கீழ் உள்ள குடும்பங்களைச் சேர்ந்தவர்களில், தனி நபருக்கு மாதத்திற்கு 5 கிலோ அரிசி அல்லது கோதுமையை இலவசமாக வழங்கியதை சுட்டிக்காட்டினார்.
நாடு முழுவதும் கடந்த 2019ம் ஆண்டு அறிமுகப்படுத்தப்பட்ட ஒரே தேசம்-ஒரே ரேஷன் அட்டைத் திட்டம் தற்போது 36 மாநிலங்கள் மற்றும் யூனியன் பிரதேசங்களில் உள்ள விரிவுப்படுத்தப்பட்டு இருப்பதாக கூறினார். இதன் மூலம் நாடு முழுவதும் உள்ள மக்களுக்கு உணவு பாதுகாப்பு உறுதி செய்யப்பட்டிருப்பதையும் அவர் குறிப்பிட்டார்.
2022-23ம் ஆண்டின் கரீப் சந்தை பருவத்தில் டிசம்பர் 4ம் தேதி வரை விவசாயிகளிடமிருந்து 339.88 லட்சம் மெட்ரிக் டன் நெல் கொள்முதல் செய்யப்பட்டதாகவும், 30 லட்சம் விவசாயிகளுக்கு 70 ஆயிரம் கோடி ரூபாய் குறைந்தபட்ச ஆதரவு விலையாக வழங்கப்பட்டிருப்பதாகவும் மத்திய அமைச்சர் சுட்டிக்காட்டினார். அதேநேரத்தில் 2021-22ம் ஆண்டில் சாதனை அளவாக நெல் கொள்முதலுக்கு ரூ. 2.75 லட்சம் கோடியை விவசாயிகளுக்கு குறைந்தபட்ச ஆதரவு விலையாக வழங்கி மத்திய அரசு விவசாயிகளின் நலன் காக்கும் அரசாக இருப்பதை உறுதி செய்திருப்பதாகவும் மத்திய அமைச்சர் திரு நரேந்திர சிங் தோமர் தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மகாராஷ்டிரா மாநிலத்தில் வெள்ளநிலையை சமாளிக்க மாநில நீர்வழிகளை இணைக்கும் திட்டத்தை செயல்படுத்தும்படி நிதின்கட்கரி அந்த மாநிலத்துக்கு ஆலோசனை கூறி உள்ளார்.
மகாராஷ்டிரா மாநிலத்தின் வெள்ள நிலைமையை சமாளிக்கும் வகையில் மாநில நீர் வழி இணைப்பு திட்டத்தை உருவாக்குவதற்கான விரிவான திட்ட அறிக்கை தயாரிக்க நடவடிக்கை மேற்கொள்ளும்படி, அந்த மாநில அரசுக்கு மத்திய சாலை போக்குவரத்து , நெடுஞ்சாலைகள், குறுசிறுநடுத்தரத் தொழில்கள் துறை அமைச்சர் திரு.நிதின் கட்கரி வேண்டுகோள் விடுத்துள்ளார். இந்த திட்டம் நிறைவேற்றப்பட்டால் வறட்சி ஏற்படும் இடங்களுக்கு தண்ணீர் கிடைப்பது உறுதி செய்யப்படும் என்றும், வெள்ளம் ஏற்படும் சமயங்களில் கிடைக்கும் கூடுதலான தண்ணீரை சேமிக்கவும் முடியும் என்றும் நிதின்கட்கரி கூறி உள்ளார். மகாராஷ்டிரா முதலமைச்சர் திரு. உத்தவ் தாக்ரேவுக்கு கடந்த 14-ம் தேதி அவர் எழுதியுள்ள கடிதத்தில், மாநில அமைச்சரவை சகாக்களும், கூட்டணி தலைவர்களில் ஒருவரான நாடாளுமன்ற உறுப்பினர் சரத்பவார் ஆகியோர் மற்றும் மாநில அரசும் இது குறித்து விரைந்து முடிவு எடுக்கும்படி கேட்டுக் கொண்டுள்ளார். அதன் பின்னர் தொடர் நடவடிக்கை மேற்கொள்ளப்படும் என்றும் அவர் குறிப்பிட்டுள்ளார்.
மழை வெள்ளம் காரணமாக ஒவ்வொரு ஆண்டும் மகாராஷ்டிரா மாநிலத்தில் பெரும் அளவு மக்கள் வாழ்வாதாரம் பாதிக்கப்படுவதுடன் பெரும் பொருள் இழப்பும் ஏற்படுவது தீவிரப் பிரச்னையாக இருப்பதாகவும் உத்தவ் தாக்ரேவின் கவனத்துக்கு கொண்டு வ ந்துள்ளார். வெள்ளம் காரணமாக மாநிலத்தின் பல்வேறு பகுதிகளில் தீவிரமான பெரும் பிரச்னைகள் உருவாவதாகவும் கடிதத்தில் கூறி உள்ளார். மனிதர்களால் மேற்கொள்ளப்படும் பிற காரணிகளால் இந்த பிரச்னை தீவிரமாக மாறக்கூடும் என்பதால், இயற்கை பேரழிவை சமாளிக்க விரைவாக திட்டமிட வேஎண்டிய அவசிய தேவை எழுந்திருக்கிறது என்றும் கடிதத்தில் திரு.நிதின்கட்கரி தெரிவித்துள்ளார்.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1665457
புதிய மற்றும் புதுப்பிக்கத்தக்க எரிசக்தி அமைச்சகம்
ஐக்கிய நாடுகள் அமைப்பில் உறுப்பினராக உள்ள அனைத்து நாடுகளும் சர்வதேச சூரிய சக்தி கூட்டமைப்பில் உறுப்பினராக சேரும் வாய்ப்பு அளிப்பதற்காக சர்வதேச சூரிய சக்தி கூட்டமைப்பின் கட்டமைப்பு ஒப்பந்தத்தில் திருத்தம் செய்வதற்காக சர்வதேச சூரிய சக்தி கூட்டமைப்பின் முதல் மாநாட்டில் தீர்மானம் கொண்டுவர மத்திய அமைச்சரவை ஒப்புதல்
ஐக்கிய நாடுகள் அமைப்பில் உறுப்பினராக உள்ள அனைத்து நாடுகளுக்கும் சர்வதேச சூரிய சக்தி கூட்டமைப்பில் உறுப்பினராக சேரும் வாய்ப்பு அளிப்பதற்காக சர்வதேச சூரிய சக்தி கூட்டமைப்பின் கட்டமைப்பு ஒப்பந்தத்தில் திருத்தம் செய்வதற்காக இந்தக் கூட்டமைப்பின் முதல் மாநாட்டில் ஏற்கனவே செய்யப்பட்ட தீர்மானத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
பலன்கள்:
சர்வதேச சூரிய சக்தி கூட்டமைப்பின் உறுப்பினராகும் வாய்ப்பை பல நாடுகளுக்கு விரிவாக்குவதன் மூலம் சூரிய சக்தி சர்வதேச குறிக்கோளாக மாறும். இதன் மூலம் சர்வதேச அளவில் சூரிய சக்தியின் மேம்பாடு மற்றும் பயன்பாடு அதிகரிக்கும். இந்த திருத்தம் மூலம் ஐக்கிய நாடுகள் சபையில் உள்ள அனைத்து நாடுகளும் சர்வதேச சூரிய சக்தி கூட்டமைப்பில் உறுப்பினராக சேரும். உறுப்பினர்கள் அதிகமாவதால் சர்வதேச சூரிய சக்தி கூட்டமைப்பின் பலன்கள் உலகமெங்கும் சென்றடையும்.
பிரதமர் அலுவலகம்
லோஹ்ரி பண்டிகையை முன்னிட்டு நாட்டு மக்களுக்கு பிரதமர் வாழ்த்து
லோஹ்ரி பண்டிகையை முன்னிட்டு நாட்டு மக்களுக்கு பிரதமர் திரு நரேந்திர மோடி தமது வாழ்த்துகளைத் தெரிவித்துள்ளார். அவர் வெளியிட்டுள்ள வாழ்த்துச் செய்தியில், “இனிய லோஹ்ரி திருநாள் வாழ்த்துகள்! எங்கும் மகிழ்ச்சியும், நல்ல உடல் நலனும் நிலவ நாம் பிரார்த்தனை செய்கிறோம். இந்த சிறப்பான தருணத்தில் அனைவரிடமும் அன்பும், இரக்கமும் பரவட்டும்”, என்று குறிப்பிட்டுள்ளார்.
------
((
|
பெட்ரோலியம் மற்றம் இயற்கை எரிவாயு அமைச்சகம்
|
எண்ணெய் மற்றும் எரிவாயு உற்பத்தி அதிகரிப்பு முறைகளை மேம்படுத்தவும், ஊக்கப்படுத்தவும் கொள்கை வகுப்பதற்கு அமைச்சரவை ஒப்புதல்
எண்ணெய் மற்றும் எரிவாயுவின் உள்நாட்டு உற்பத்தியை அதிகப்படுத்துவதற்காக தற்போதுள்ள எண்ணெய் வளப் பகுதிகளில் எண்ணெய் உற்பத்தியை அதிகரிக்கும் முறைகள் / தொழில்நுட்பங்களை மேம்படுத்துதல் மற்றும் ஊக்குவித்தலுக்கான கொள்கையை வகுப்பதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. எண்ணெய் உற்பத்தியை அதிகரிப்பது என்பது ஷேல் ஆயில் மற்றும் எரிவாயு உற்பத்தி, போன்றவற்றையும் உள்ளடக்கியதாகும். மரபுசாரா பெட்ரோலிய பொருட்களை கண்டறிதலுக்கும், உற்பத்திக்கும், கூடுதல் மூலதனம் தேவைப்படுவதோடு சிக்கலான தொழில்நுட்பம் தேவைப்படுவது சவால் மிக்கது. இதற்கு அடிப்படைக் கட்டமைப்பு, போக்குவரத்து, நிதி உதவி, சாதகமான சுற்றுச்சூழல் ஆகியவை தேவைப்படுகிறது.
கல்வி மற்றும் ஆராய்ச்சி நிறுவனங்கள் மூலம் சுற்றுச்சூழல் பராமரிப்பை உருவாக்குவது, தொழில்துறை - ஆராய்ச்சிப் பிரிவு, ஒத்துழைப்பு, மரபுசாரா எண்ணெய் உற்பத்திக்கான முறைகளையும் தொழில்நுட்பங்களையும் செயல்படுத்த ஒப்பந்தாரர்களை ஊக்குவிப்பது ஆகியவை இந்த கொள்கையின் முக்கிய நோக்கமாகும். ஒப்பந்த பிரிவுகள் மற்றும் நியமனப் பிரிவுகளுக்கும் இந்தக் கொள்கை பொருந்துவதாகும். புதிய முதலீட்டை கொண்டுவரவும், பொருளாதார செயல்பாடுகளை விரைவுப்படுத்தவும், கூடுதல் வேலைவாய்ப்புகளை உருவாக்கவும் இந்தக் கொள்கை உதவும் என்று எதிர்பார்க்கப்படுகிறது. தற்போதுள்ள எண்ணெய் வளப்பகுதிகளில் புதிய நவீன தொழில்நுட்பத்தை பயன்படுத்தவும், உற்பத்தியை அதிகரிக்க தொழில்நுட்ப ஒருங்கிணைப்பை மேம்படுத்தவும் இந்தக் கொள்கை உதவும் என்று எதிர்பார்க்கப்படுகிறது.
ஒவ்வொரு எண்ணெய் வளப்பகுதியிலும் உற்பத்திக்கான அளவு, பொருத்தமான தொழில்நுட்பங்கள் பயன்பாடு, சாத்தியமான நிதி முதலீடு ஆகியவற்றை முறைப்படி மதிப்பீடு செய்வதற்கு இந்தக் கொள்கை வழி வகுக்குகிறது. மத்திய அரசால் அறிவிக்கப்பட்ட நிறுவனங்கள் மூலம் எண்ணெய் வளப்பகுதிகளை ஆய்வு செய்வதும், வணிக ரீதியாக எண்ணெய் உற்பத்தியை தொடங்குவதற்கு முன், முன்னோட்டத்தை நடத்துவதும் கட்டாயமாக்கப்படுவது இந்தக் கொள்கையில் உள்ள மற்ற சில முக்கிய அம்சங்களாகும். பெட்ரோலியம் மற்றும் இயற்கை எரிவாயு அமைச்சகம், பெட்ரோலியப் பொருட்கள் தலைமை இயக்ககம் ஆகியவற்றின் பிரதிநிதிகளையும், இந்தத் துறை சார்ந்த நிபுணர்களையும் கொண்ட குழு இந்தக் கொள்கையைக் கண்காணித்து அமல்படுத்தும். இந்தக் கொள்கை அறிவிக்கை செய்யப்பட்ட தேதியிலிருந்து பத்தாண்டுகளுக்கு அமலில் இருக்கும். இருப்பினும், எண்ணெய், எரிவாயு / மரபுசாரா பெட்ரோலிய திட்டங்களில் உற்பத்தி தொடங்கிய தேதியிலிருந்து 120 மாதங்களுக்கு ஊக்கத்தொகை கிடைக்கும். எண்ணெய் வளப்பகுதிகளில் எண்ணெய் உற்பத்தியை அதிகரிக்கும் திட்டங்களைப் பொறுத்தவரை, குறிப்பிட்ட அளவை எட்டிய தேதியிலிருந்து ஊக்கத்தொகை வழங்கப்படும். இந்தக் கொள்கையின் கீழ் பல்வேறு நடைமுறைகளைப் பூர்த்தி செய்வதற்கு குறிப்பிட்ட காலவரம்பு நிர்ணயிக்கப்பட்டுள்ளது. குறிப்பிட்ட எண்ணெய் கிணறுகளில் புதிய முறைகளை அமல்படுத்தியதன் பயனாக உற்பத்தி அதிகரிக்கும் போது செஸ் வரியின் ஒரு பகுதியை தள்ளுபடி செய்வதன் மூலமும் ஊக்கத்தொகை கிடைக்கும். தற்போதுள்ள எண்ணெய் உற்பத்தியிலிருந்து ஐந்து சதவீதம் கூடுவதன் மூலம் அடுத்த 20 ஆண்டுகளில் 120 மில்லியன் மெட்ரிக் டன் கூடுதலாக உற்பத்தி இருக்கும் என்று மதிப்பிடப்படுகிறது. எரிவாயுவைப் பொருத்தவரை தற்போதுள்ள உற்பத்தியிலிருந்து 3 சதவீதம் அதிகரிப்பதன் மூலம் அடுத்த 20 ஆண்டுகளில் 52 பில்லியன் கனமீட்டர் உற்பத்தி அதிகரிக்கும்.
------
சிறப்பு சேவைகள் மற்றும் கட்டுரைகள்
வைனு பாப்பு ஆய்வகத்தில் தேசிய அறிவியல் தினம் கொண்டாட்டம்
இந்திய வான் இயற்பியல் நிறுவனத்தின் கீழ் இயங்கும் திருப்பத்தூர் மாவட்டம் காவலூரில் உள்ள வைனு பாப்பு ஆய்வகத்தில் தேசிய அறிவியல் தினம் இன்று  கொண்டாடப்பட்டது. இந்த நிகழ்வில் காவலூர் கிராமம் அருகே அமைந்துள்ள 16 ஊராட்சி ஒன்றிய நடுநிலைப்பள்ளிகளைச் சேர்ந்த மாணவர்கள் வைனு பாப்பு ஆய்வகத்திற்கு வருகை தந்தனர். பள்ளி மாணவர்களுக்கு ஓவியம் வரைதல், வினாடி வினா மற்றும் விவாதங்கள் ஆகிய போட்டிகள் நடத்தப்பட்டன. தொடர்ந்து பெங்களூருவில் உள்ள இந்திய வான் இயற்பியல் நிறுவனத்தின் சிஸ்டம்ஸ் இன்ஜினியரிங் பிரிவின் முன்னாள் தலைவர் திரு. பி.கே.மகேஷ் சிறப்புரை நிகழ்த்தினார். வட்டாரக் கல்வி அலுவலர் திருமதி சி. சித்ரா, சுற்றுச்சூழலைப் பாதுகாப்பதன் முக்கியத்துவம் குறித்தும், இப்பகுதி மாணவர்களுக்கு அறிவியல் விழிப்புணர்வைக் கொண்டு செல்வதில் வைனு பாப்பு ஆய்வகத்தின் முயற்சிகளைப் பாராட்டினார். போட்டியில் வெற்றி பெற்றவர்களுக்கு பரிசுகள் வழங்கப்பட்டன. தொடர்ந்து மாணவர்கள் ஆய்வகத்தில் உள்ள பல்வேறு தொலைநோக்கிகளை கண்டுகளித்தனர். மேலும், அங்குள்ள சிறிய தொலைநோக்கிகள் மூலம் 'இரவு வான் நோக்குதல்' நிகழ்வுக்கும் ஏற்பாடுகள் செய்யப்பட்டன.
AP/TV/KRS
(Visitor Counter : 70
அறிவியல் மற்றும் தொழில்நுட்பத்துறை
மாற்று உபயோகத்துக்கு உகந்த 25 மருந்துகள் / மருந்து மூலக்கூறுகளை சி.எஸ்.ஐ.ஆர். அடையாளம் கண்டுள்ளது
கோவிட்-19 தொற்று தாக்குதலுக்கு எதிரான செயல்பாடுகளில் சி.எஸ்.ஐ.ஆர். நிறுவனம் பல வகையான முயற்சிகளை எடுத்து வருகிறது. புதிய மருந்துகளைத் தயாரிக்க ஏறத்தாழ பத்தாண்டுகள் ஆகும் என்ற நிலையில், ஏற்கெனவே உள்ள மருந்துகளை இதற்குப் பயன்படுத்த வாய்ப்பு இருக்குமா என்பதைக் கண்டறிவதில் அந்த நிறுவனம் முனைப்பு காட்டி வருகிறது. உலக அளவில் கோவிட் 19 தொற்று நோய்த் தாக்குதலுக்கு எதிரான செயல்திறனைப் பரிசோதிக்க, கொரோனா வைரஸ் பாதித்தவர்களுக்கு பல மருந்துகள் தரப்பட்டு பரிசோதனைகள் செய்யப்பட்டு வருகின்றன.
இந்தியாவில் கொரோனா வைரஸ் நோயாளிகளுக்கு தரக்கூடிய மருந்துகளாக 25 மருந்துகள் / மருந்து மூலக்கூறுகளை சி.எஸ்.ஐ.ஆர். அடையாளம் கண்டுள்ளது. இவற்றில் ஃபேவிபிராவிர் மருந்து முதலிடத்தில் உள்ளது. இது ஆர்.என்.ஏ. வைரஸ் கட்டுப்பாட்டை அடிப்படையாகக் கொண்டு செயல்படக் கூடியது. கொரோனா வைரஸ் கட்டுப்பாட்டிற்கு நல்ல பலனைத் தரக் கூடிய மருந்தாக இது கருதப்படுகிறது. பியூஜிபிலிம் டோயமா கெமிக்கல் லிமிடெட் நிறுவனம் தயாரிக்கும் இந்த மருந்து சாதாரண சளிக் காய்ச்சலுக்கான மருத்துவத்துக்காக அங்கீகரிக்கப்பட்டுள்ளது. ரஷியா, சீனா மற்றும் ஜப்பானில் இந்த மருந்து விற்பனையாகிறது.
(Visitor Counter : 213
பெட்ரோலியம் மற்றம் இயற்கை எரிவாயு அமைச்சகம்
2020 மார்ச் மாதத்திற்கான மாதாந்திர உற்பத்தி அறிக்கை
1. கச்சா எண்ணெய்
2020 மார்ச் மாதத்தில் கச்சா எண்ணெய் உற்பத்தி 2697.42 ஆயிரம் மெட்ரிக் டன்கள்  அளவாக இருந்தது. இது இலக்கைக் காட்டிலும் 13.97 சதவீதம் குறைவு, 2019 மார்ச் மாதத்துடன் ஒப்பிடுகையில் 5.50 சதவீதம் குறைவு. 2019-20இல் ஏப்ரல் முதல் மார்ச் வரையிலான காலத்தில் மொத்த கச்சா எண்ணெய் உற்பத்தி 32169.27 ஆயிரம் மெட்ரிக் டன்கள்  ஆக இருந்தது. இது இலக்கைவிட 8.20 சதவீதம் குறைவு, முந்தைய ஆண்டைவிட 5.95 சதவீதம் குறைவு.
2. இயற்கை எரிவாயு
2020 மார்ச் மாதத்தில் இயற்கை எரிவாயு உற்பத்தி 2411.16 MMSCM  அளவாக இருந்தது. இது மாதத்திற்கான இலக்கைவிட 21.89 சதவீதம் குறைவு. 2019 மார்ச் மாதத்துடன் ஒப்பிடுகையில் 14.38 சதவீதம் குறைவு. 2019-20ல் ஏப்ரல் முதல் மார்ச் வரையிலான காலத்தில் மொத்த உற்பத்தி 31179.96 MMSCM  ஆக இருந்தது. இது இலக்கைவிட 9.76 சதவீதம் குறைவாகவும், முந்தைய ஆண்டைவிட 5.15 சதவீதம் குறைவாகவும் இருந்தது.
3. சுத்திகரிப்பு உற்பத்தி 
2020 மார்ச் மாதத்தில் சுத்திகரிப்பு செய்யப்பட்ட எண்ணெயின் அளவு 21203.58 ஆயிரம் மெட்ரிக் டன்  ஆக இருந்தது. இது அந்த மாதத்திற்கான இலக்கைவிட 8.59 சதவீதம் குறைவு. 2019 மார்ச் மாதத்துடன் ஒப்பிடுகையில் 5.74 சதவீதம் குறைவு. 2019 - 20 ல் ஏப்ரல் முதல் மார்ச் வரையிலான காலத்தில் சுத்திகரிப்பு அளவு 254385.82ஆயிரம் மெட்ரிக் டன்  ஆக இருந்தது. இது இலக்கைவிட 0.14 சதவீதம் குறைவு. முந்தைய ஆண்டைவிட 1.1 சதவீதம் குறைவு.
(Visitor Counter : 147
பிரதமர் அலுவலகம்
மாலத்தீவு புறப்படுவதற்கு முன் பிரதமர் வெளியிட்ட அறிக்கை
பிரதமர் திரு. நரேந்திர மோடி மாலத்தீவு புறப்பட்டுச் செல்வதற்கு முன்பாக வெளியிட்ட அறிக்கை வருமாறு:
“நமது மிக நெருங்கிய, நட்புக்குரிய, அண்டை நாடான மாலத்தீவு குடியரசின் புதிய அதிபராக தேர்வு செய்யப்பட்டுள்ள மாண்புமிகு இப்ராஹிம் முகமது சோலிஹ்-ன் வரலாற்றுச் சிறப்புமிக்க பதவியேற்பு விழாவில் பங்கேற்பதற்காக, அந்நாட்டின் தலைநகர் மாலே செல்வதில் மிகுந்த மகிழ்ச்சி அடைகிறேன்.
அண்மையில் நடந்து முடிந்த தேர்தலில் வெற்றி பெற்றமைக்காக அவருக்கு எனது வாழ்த்துகளை தெரிவித்துக் கொள்கிறேன். ஜனநாயகம், சட்டத்தின் ஆட்சி மற்றும் வளமான எதிர்காலத்தை விரும்பும் மாலத்தீவு குடியரசு மக்களின் ஒட்டுமொத்த விருப்பத்தை இந்தத் தேர்தல் பிரதிபலித்துள்ளது.
இந்தியாவும், மாலத்தீவும் வரலாற்று காலந்தொட்டு, இருநாட்டு மக்களிடையே நெருங்கிய பிணைப்புடனும், அமைதி மற்றும் செழுமைக்கான விருப்பத்தை பகிர்ந்து கொண்ட நாடுகளாகத் திகழ்கின்றன. உள்ளார்ந்த வளர்ச்சிக்கான ‘அனைவரும் இணைவோம் – அனைவரும் உயர்வோம்’ என்ற இந்திய அரசின் தொலைநோக்கு திட்டம், நமது அண்டை நாடுகள் அனைத்திற்கும் பொருந்தும். ஜனநாயக ரீதியான, வளமிக்க, அமைதியுடன் கூடிய குடியரசு நாடாக மாலத்தீவை பார்க்க வேண்டும் என்பதே இந்தியர்களின் உறுதியான விருப்பமாகும்.
அடிப்படை கட்டமைப்பு வசதி, சுகாதார சேவைகள், தொலைத் தொடர்பு மற்றும் மனிதவள மேம்பாடு போன்ற வளர்ச்சித் திட்டங்களை நிறைவேற்றுவதில், திரு. சோலிஹ் தலைமையிலான மாலத்தீவின் புதிய அரசுடன் இந்தியா நெருங்கிய ஒத்துழைப்புடன் செயல்பட விரும்புகிறது என்பதை தெரிவித்துக் கொள்கிறேன்.
எனது பயணம் நமது இருநாடுகளிடையேயான நெருங்கிய ஒத்துழைப்புகள் மற்றும் பரிமாற்றங்களில் புதிய சகாப்தத்தை படைக்கும் என்று உறுதியாக நம்புகிறேன்”.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு. பர்ஷோத்தம் ரூபாலா, நியூஸிலாந்தின் வர்த்தகம் மற்றும் ஏற்றுமதி வளர்ச்சி, மற்றும் விவசாய அமைச்சர் டேமியன் ஓ கானர் உடன் இருதரப்பு பேச்சுவார்த்தை நடத்தினார்
மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா, நியூசிலாந்தின் வர்த்தகம் மற்றும் ஏற்றுமதி வளர்ச்சி மற்றும் விவசாய அமைச்சர் டேமியன் ஓ கானர் உடன் இன்று இருதரப்பு பேச்சுவார்த்தை நடத்தினார்.
தொற்றுநோயியல், விலங்கு நோய் மேலாண்மை, பண்ணையில் உயிர் பாதுகாப்பு மற்றும் விலங்குகளைக் கண்டறிதல் உள்ளிட்ட இருதரப்பு ஒத்துழைப்பின் சாத்தியமான பகுதிகள் குறித்து இரு தரப்பினரும் பயனுள்ள வகையில் கலந்துரையாடினர். இந்திய அரசின் மீன்வளம், கால்நடை பராமரிப்பு மற்றும் பால்வள அமைச்சகம் மற்றும் நியூசிலாந்து அரசின் முதன்மை தொழில் அமைச்சகம் ஆகியவற்றுக்கு இடையே ஒரு கூட்டு விருப்பப் பிரகடனத்தில் கையெழுத்திடுவதற்கான சாத்தியக்கூறுகள் குறித்தும் இரு தரப்பினரும் விவாதித்தனர்.
----
ANU/AD/PKV/DL
(Visitor Counter : 80
பாதுகாப்பு அமைச்சகம்
பாரத் எலெக்ட்ரானிக்ஸ் லிமிட்டெட், 2018-19 நிதியாண்டின் 2-வது காலாண்டில் 35 சதவீத வளர்ச்சி
பாதுகாப்பு அமைச்சகத்தின் நவரத்னா பொதுத்துறை நிறுவனங்களில் ஒன்றான பாரத் எலெக்ட்ரானிக்ஸ் லிமிட்டெட், 2018-19 நிதியாண்டின் 2-வது காலாண்டில் அபரிமிதமான வளர்ச்சியடைந்துள்ளது. மேலும் அதன் லாபமும் அதிகரித்துள்ளது. நடப்பு நிதியாண்டின் முதல் காலாண்டு மற்றும் அதற்கு முந்தைய ஆண்டின் இதே காலாண்டோடு இதனை ஒப்பிடுகையில் இதன் வளர்ச்சி அதிகமாகும்.
2018-19 நிதியாண்டின் 2-வது காலாண்டில் இந்நிறுவனம் ரூ.3,282.40 கோடிக்கு விற்றுமுதலை ஈட்டியிருப்பதுடன், 35 சதவீத வளர்ச்சியும் அடைந்துள்ளது. இதற்கு முந்தைய ஆண்டில் இதே காலத்தில் இருந்த விற்றுமுதலான ரூ.2,431.73 கோடியை காட்டிலும் இது அதிகமாகும்.
வரிநீங்கலாக இந்நிறுவனத்தின் லாபம் ரூ.571.31 கோடியாகும். இது முந்தைய ஆண்டில் இதே காலத்தில் கிடைத்த லாபத்தைக் காட்டிலும் 39 சதவீதம் அதிகமாகும்.
நிதி அமைச்சகம்
மத்திய நிதி அமைச்சர் திருமதி நிர்மலா சீதாராமன் தலைமையில் பொதுத்துறை வங்கிகளின் செயல்பாடுகள் குறித்த ஆய்வுக் கூட்டம்
2022-23-ம் நிதியாண்டில் பொதுத்துறை வங்கிகளின் செயல்பாடு குறித்த ஆய்வுக்கூட்டம் மத்திய நிதியமைச்சர் திருமதி. நிர்மலா சீதாராமன் தலைமையில் இன்று நடைபெற்றது.
இக்கூட்டத்தில் மத்திய நிதித்துறை இணையமைச்சர் டாக்டர் பகவத் கிசன்ராவ் கரத், பல்வேறு துறைகளின் செயலாளர்கள், பாரத ஸ்டேட் வங்கியின் தலைவர் திரு.தினேஷ் காரா மற்றும் பொதுத்துறை வங்கிகளின் மூத்த அதிகாரிகள் கலந்து கொண்டனர்.
2023 மார்ச் மாதத்தில் பொதுத்துறை வங்கிகளின் மொத்த செயல்படாத சொத்துகள் 4.97 சதவீதமும், நிகர செயல்படாத சொத்துகள் 1.24 சதவீதமுதம் உயர்ந்துள்ளது. 2022-23-ம் நிதியாண்டில் பொதுத்துறை வங்கிகள் சுமார் ரூ.1.05 லட்சம் கோடி நிகர லாபத்தை ஈட்டியுள்ளன. இது 2013-14-ம் நிதியாண்டில் ஈட்டிய நிகர லாபத்தை விட சுமார் மூன்று மடங்காகும். ஒட்டுமொத்த நிலையைக் கருதும்போது, ஆரோக்கியமான நிதி நிலையுடன் எந்தவொரு பொருளாதார வீழ்ச்சியையும் தாங்கும் அளவுக்கு வங்கிகள் உள்ளதாகத் தெரிவிக்கப்பட்டுள்ளது.
சர்வதேச அளவில் வங்கித்துறை பல்வேறு இடர்களைச் சந்தித்தாலும், இந்தியாவில் வங்கிகளின் நிலை படிப்படியாக மேம்பட்டு வருகிறது.
ஒட்டுமொத்தமாக கடன் வழங்குதலில் முன்னுரிமை அளிக்கப்பட்ட துறைகளில் நிர்ணயிக்கப்பட்ட இலக்கை எட்டியுள்ள நிலையில், அதன் உட்பிரிவுகளான சிறு மற்றும் குறு விவசாயிகள் மற்றும் சிறு, குறு நிறுவனங்கள் போன்றவற்றிலும் இலக்குகளை அடைய வேண்டும் என்று மத்திய நிதியமைச்சர் குறிப்பிட்டார்.
மத்திய நிதியமைச்சர் பொதுத்துறை வங்கிகளுக்கு வழங்கிய அறிவுறுத்தல்கள் :
கடன் வழங்குதலில் முன்னுரிமை அளிக்கப்பட்ட துறைகளில், கிராமப்புற மற்றும் விவசாயம் சார்ந்த துறைகளில் கடன் இலக்கு எட்டப்படுவதை உறுதி செய்தல்
பிரதமர் ஸ்வநிதி திட்டத்தின் கீழ் தெருவோர வியாபாரிகளுக்கு கடன் வழங்குவதற்கான இலக்குகளை எட்டுதல்
கிராமப்புற வங்கிகளில் தொழில்நுட்பத்தை மேம்படுத்தி அவற்றின் செயல்பாட்டைத் தொடர்ந்து கண்காணித்தல்
வைப்புகளை அதிகரிக்க நடவடிக்கை எடுப்பதோடு, சேவைகளை எளிமையாக்குதல் மற்றும் வாடிக்கையாளர் பாதுகாப்பில் கவனம் செலுத்துதல்
மேலும் விவரங்களுக்கு இந்த ஆங்கில செய்திக்குறிப்பைக் காணவும்:
https://pib.gov.in/PressReleseDetail.aspx?PRID=1937810
நிதி அமைச்சகம்
தேசிய கல்விக் கொள்கையின் அனைத்துக் அம்சங்களையும் சேர்க்கும் வகையில் 15,000 பள்ளிகளை தர ரீதியாக வலுப்படுத்த திட்டம்
தேசிய கல்விக் கொள்கையின் அனைத்து அம்சங்களையும் உள்ளடக்கும் வகையில் 15 ஆயிரத்திற்கும் அதிகமான பள்ளிகள் தர ரீதியாக வலுப்படுத்தப்படும் என்று மத்திய நிதியமைச்சர் திருமதி நிர்மலா சீதாராமன் தெரிவித்துள்ளார்.
2021-22-க்கான நிதிநிலை அறிக்கை மக்களவையில் இன்று தாக்கல் செய்து பேசிய அவர், இந்த பள்ளிகள் தத்தமது பிராந்தியங்களில் முன்னுதாரணமாக திகழும் வகையில் மேம்படுத்தப்படும் என்றும், பிற பள்ளிகள் தேசிய கல்விக் கொள்கையின் இலக்குகளை அடைவதற்கு இவை வழிகாட்டியாக இருக்கும் என்றும் கூறினார்.
தன்னார்வ தொண்டு நிறுவனங்கள், தனியார் பள்ளிகள், மாநில அரசுகள் ஆகியவற்றுடன் இணைந்து 100 புதிய சைனிக் பள்ளிகள் துவங்கப்படும் என்று அமைச்சர் தெரிவித்தார்.
தர நிர்ணயம், அங்கீகாரம், ஒழுங்குப்படுத்துதல், நிதி ஆகியவற்றை கவனிப்பதற்காக நான்கு பிரத்யேக அமைப்புகளுடன் இந்திய உயர்கல்வி ஆணையம் அமைக்கப்படும் என்றும் அமைச்சர் அறிவித்தார்.
லடாக் பகுதியில் உயர்கல்வி அளிப்பதற்காக லே மத்திய பல்கலைக் கழகம் அமைக்கப்படவுள்ளதாகவும் அமைச்சர் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693889
(